Loop lig in dié somer se stylvolle skoene
JY LEES NOU Loop lig in dié somer se stylvolle skoene
Dis tyd om jou stewels uit te skop en jou winterskoene vir 'n ligte, kleurryke opsie te verruil, want dié somer se nuutste skoene is onweerstaanbaar.
Hoe lyk die skoene dié seisoen?
Helder kleure met interessante motiewe
Insteekskoene is steeds hoogmode
Hoëhakke is altyd welkom in enige modebewuste se kas
Plakkies en sandale bly natuurlik 'n treffer en maak dié keer hul verskyning in plastiek en byderwetse patrone
7 nuwe versamelings
Die handelsmerk Hunter is gewoonlik sinoniem met gemaklike stewels, maar dié seisoen het hulle ook 'n reeks kleurryke sandale. Die byderwetse materiaal en verstelbare gespes (asook die metaal-Hunter-embleem!) skep 'n vars, modieuse voorkoms.
Superga het saam met die Italiaanse stylikoon Chiara Ferragni gewerk om 'n vroulike en prettige seilskoen te ontwerp.
Chiara se webjoernaal The Blonde Salad was die inspirasie agter dié gehekelde toerygtekkies wat in drie pastelkleure te kry is.
Die beperkte reeks, The Blonde Salad, is vanaf Oktober by uitsoekwinkels van Superga beskikbaar.
Hierdie handgemaakte insteekskoene van Cinnamon skree styl en luuksheid. Elke skoen word noukeurig met die hand gemaak en van gehaltemateriale vervaardig, wat beteken elkeen het 'n unieke voorkoms!
Cinnamon ondersteun die Nkhensani-kinderhuis in Johannesburg wat werk met mishandelde en ouerlose kinders. Lees meer oor hoe jy skoene kan skenk aan die kinderhuis en boonop afslag kan kry op jou Cinnamon-kopie.
Klassieke style, gemak en erfenis - drie elemente wat Clarks-skoene beskryf. En hierdie nuwe reeks is geen uitsondering nie.
Nou kan jy modieus wees en terselfdertyd gemaklik in dié somer se tydlose, moderne style - perfek vir enige geleentheid.
Beskikbaar by Clarks-winkels in Eastgate, Clearwater en Menlyn Park.
Polo, die handelsnaam wat bekend is vir hul ikoniese gholfhemde, stel ons weer eens nie teleur met hul tydlose styl nie. Met hul nuwe reeks kan jy koel en sjiek lyk in skoene wat versier is met Polo se kenmerkende ponie-monogram.
Landwyd beskikbaar by Polo, Stuttafords en uitsoekwinkels van Edgars.
Pastelkleure is steeds hoogmode en Ted Baker se reeks sorg vir 'n onweerstaanbare kleurpalet met klassieke blommotiewe. Die"Fluuri"-hakskoen (links) en die "Charee"-insteekskoen (regs) is die perfekte toevoeging tot jou klerekas.
Landwyd beskikbaar by alle Ted Baker-winkels en aanlyn by www.tedbaker.com
Ted Baker stel ook 'n reeks plakkies in opvallende kleure vir dié somer bekend. Elke skoen word afgerond met die kenmerkende Ted Baker-strik en -embleem.
7) Preen X Aldo Rise
Aldo Rise het vir die derde keer saam met die Londense modeontwerpers Justin Thornton en Thea Bregazzi van Preen gewerk. Dié samewerking het gesorg vir 'n treffende reeks wat Preen se liefde vir oorspronklike patrone en sterk lyne uitbeeld.
Die Preen X Aldo Rise-reeks bestaan uit klassieke style wat met helder kleure en laslapwerk gekombineer word om elke skoen 'n besonderse afwerking te gee.
Die reeks is beskikbaar by ALDO-takke in Sandton, Menlyn Park, V&A Waterfront en Gateway.
Dra dit saam met sokkies!
Om sokkies saam met jou somerskoene te dra is weer hoogmode! Dit was oral op die loopplanke te sien, veral in Prada se Somer/Lente 2013-vertoning.